text: voiceover
  
  publiceret: 2023-03-06 13:54:12+01:00
  Voiceover er betegnelsen for en fortællerstemme, der taler hen over det øvrige indhold i en medieproduktion. Der bliver bl.a anvendt voiceover i audiovisuelle medier som film, video, tv og reklamespots og i lydmedier som radio og podcast og både i informative og fortællende genrer.
  I modsætningen til dialog og replikker er voiceover-stemmen i audiovisuelle medier off-screen, dvs. at den, der taler, ikke er synlig på skærmen eller lærredet, men typisk tilhører en anonym person uden for fortællingen. Men voiceoveren kan også tilhøre en karakter fra fortællingen, fx hvis vedkommende som ældre ser tilbage på sit liv, som vi følger audiovisuelt.
  Voiceover i informative genrer som nyheds- og dokumentarudsendelser, e-læringsvideoer, tutorials, præsentationsvideoer og reklamefilm kan også betegnes med det engelske begreb speak. Og man kan også kalde kommentatorens stemme i en sportsudsendelse for voiceover eller speak.
  En voiceover vil altid forholde sig til det indhold, den taler hen over. Den kan angive tid og sted og bidrage til at få fortællingen til at skride frem eller forklare detaljer, vi ellers ikke får adgang til, fx følelser, tanker og handlingsmotiver.
  De, der indtaler voiceover, er ofte professionelle skuespillere eller andre stemmeprofessionelle. En kendt stemme er Thomas Windings voiceover i børnefilmene om Emil fra Lønneberg. Når han indlæser bøgerne om Emil fra Lønneberg som lydbøger, vil man derimod ikke kalde den en voiceover, da der ikke er andet fortællende og kommunikerende indhold, den lægger sig hen over. En anden kendt voiceover er Anders Skotlander, der har lagt stemme til populære tv-programmer som Vild med dans og Hvem vil være Millionær.